Document ID: 32015R0234

REGOLAMENT TA' IMPLIMENTAZZJONI TAL-KUMMISSJONI (UE) 2015/234
tat-13 ta' Frar 2015
li jemenda r-Regolament (KEE) Nru 2454/93 fir-rigward tal-importazzjoni temporanja ta' mezzi ta' trasport maħsuba biex jintużaw minn persuna fiżika residenti fit-territorju doganali tal-Unjoni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (1), u b' mod partikolari l-Artikolu 247 tiegħu,
Billi:
(1)
Ir-Regolament tal-Kummissjoni (KEE) Nru 2454/93 (2) jistipula l-possibbiltà li l-mezzi tat-trasport ikunu importati b'mod temporanju fit-territorju dagonali tal-Unjoni u użati minn persuni fiżiċi f'dak it-territorju taħt ċerti kundizzjonijiet.
(2)
Inċidenti riċenti indikaw l-użu ħażin tal-importazzjoni temporanja ta' mezzi ta' trasport.
(3)
Hija meħtieġa emenda tar-Regolament (KEE) Nru 2454/93 biex tkun eskluża l-possibbiltà ta' dan l-użu ħażin.
(4)
Sabiex jiġi evitat li jinħoloq dejn doganali minħabba nuqqas ta' informazzjoni dwar id-dispożizzjonijiet il-ġodda, għandu jitħalla perjodu ta' żmien biex l-Istati Membri u l-Kummissjoni jinfurmaw lill-pubbliku dwar is-sitwazzjoni legali ġdida.
(5)
Ir-Regolament (KEE) Nru 2454/93 għandu għalhekk jiġi emendat skont dan.
(6)
Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Fl-Artikolu 561 tar-Regolament (KEE) Nru 2454/93 il-paragrafu 2 jinbidel b'dan li ġej:
“2. Għandu jingħata ħelsien totali mid-dazji ta' importazzjoni fejn il-mezzi ta' trasport jintużaw kummerċjalment jew privatament minn persuna fiżika residenti fit-territorju doganali tal-Unjoni u impjegata mis-sid jew mill-kerrej tal-mezzi tat-trasport stabbilit barra dak it-territorju.
L-użu privat ta' mezz tat-trasport għandu jiġi permess għal vjaġġi bejn il-post tax-xogħol u l-post ta' residenza tal-impjegat jew bl-iskop li jwettaq xogħol professjonali tal-impjegat kif stipulat fil-kuntratt ta' impjieg.
Fuq talba tal-awtoritajiet doganali, il-persuna li tuża l-mezz ta' trasport għandha tippreżenta kopja tal-kuntratt tax-xogħol.”
Artikolu 2
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Mejju 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta' Frar 2015.

Labels: 8
3